醉春風
作者：薛逢
朝代：唐

paragraphs: 去年春似今年春，依舊野花愁殺人。
犍爲縣裏古城上，開是好花飛是塵。
戲蝶狂蜂相往返，一枝花上聲千萬。
時節先從暖處開，北枝未發南枝晚。
江城太守鬚髯蒼，忽然置酒開華堂。
歌兒舞女亦隨後，暫醉始知天地長。
頃年曾作東周掾，同舍尋春屢開宴。
斗門亭上柳如絲，洛水橋邊月如練。
洛陽風俗不禁街，騎馬夜歸香滿懷。
坐客爭吟雲碧句，美人醉贈珊瑚釵。
日往月來何草草，今年又校三年老。
槽中駿馬不能騎，惆悵落花開滿道。
爲報時人知不知，看花對酒定無疑。
君看野外孤墳下，石羊石馬是誰家。